Čislák, Viliam, minister zdravotníctva SR (2015-03-10):
Ďakujem pekne. Vážený pán predsedajúci, vážené panie poslankyne, vážení páni poslanci, dovoľte mi, aby som sa vyjadril k stanovisku pána prezidenta, pretože zazneli tu dneska argumenty, ale body, ktoré pán prezident spomínal, alebo ktoré nám vyčítal, tu dnes nezazneli, resp. niektoré áno. V prvom bode pán prezident nám vyčíta, že neexistujú komplexné analýzy, iba o akútnom stave vyberania úhrad od pacientov. Je to pravda, na Slovensku je 10 500 zdravotníckych zariadení, z toho 10 300 je ambulantných zdravotníckych zariadení a žiadna právna norma, ani žiadna povinnosť nezaväzuje tieto zariadenia a poskytovateľov, aby podávali informáciu o tom, aké a koľko v rámci poplatkov množstvo peňazí vlastne vyberajú. Pre mňa ale je veľmi dôležité a pre mňa sú dôležité hlavne podnety, pretože dennodenne sa stretávam s podnetmi, ktoré dostávam na ministerstve zdravotníctva a ja sa práve čudujem, páni kolegovia poslanci, a ste to práve vy, lekári, ktorí ste spomínali a niekedy som sa už bál, že keby nebolo prednostné ošetrenie, už ani ten človek, ktorý je postihnutý, alebo má vážnu chorobu, nebude ošetrený, lebo nadobudol som dojem, keď som tak počúval, že bez prednostného ošetrenia sa nejakým spôsobom nepohneme a teda pre mňa sú dôležité tie podnety tých pacientov, ktorí jednoducho nemali jasno v tom, za čo majú platiť, kedy majú platiť, kedy sú tie prednostné ošetrenia, akým spôsobom sa vlastne postupuje. Čo je dôležité, spomínal som dva roky práce. Dva roky práce jednania so spoločnosťami, ktoré tu už boli spomínané, s Jednotou dôchodcov, s Asociáciou ochrany práv pacientov, s Ligou proti rakovine a hádam nie sú pochybnosti o tom, že títo pacienti alebo predstavitelia týchto organizácií mali nejakú inú predstavu o tomto zákone. Ja som sa netajil ani o tom, ani, že v minulosti o tomto zákone, resp. o tejto úprave uvažovalo ministerstvo zdravotníctva, ale v konečnom dôsledku je veľmi dôležité to, že sa to schválilo a v parlamente to prešlo takým spôsobom, ako to prešlo. Čo je veľmi dôležité, chcem spomenúť, že vládny návrh zákona, smerujem teraz k tomu, čo dneska často zaznievalo v zdravotníckom výbore a čo je vlastne ako keby hlavný bod sváru vo výklade, a to je to, že tento zákon, resp. novela tohto zákona, ktorý predkladáme, v žiadnom prípade neobmedzuje poskytovanie zdravotnej starostlivosti, tej, ktorá nie je zazmluvnená. Teda ak budem konkrétny, práve v § 44, štyridsaťštyri, sa ponechala tá možnosť, že zdravotnícke výkony, kde nie je zazmluvnenie, je možné na vyžiadanie, nie na vyžiadanie, mám na mysli zo strany lekára, ale pacienta, a teda hovorím o dobrovoľnej úhrade, teda nepožadovanej úhrade a to je veľmi dôležité. A my vždycky takto tento zákon aj pánovi prezidentovi, aj iným budeme vykladať, že v tomto § 44 sa jedná nie o požadovanú úhradu, ale o dobrovoľnú úhradu na základe dohody. To znamená napríklad, ako si spomínal, pán poslanec, ak je nejaký výkon alebo prístroj zazmluvnený u niekoho, konkrétneho lekára, susedný lekár to nemá zazmluvnené, tak ten, čo to nemá zazmluvnené, sa môže takýmto spôsobom dohodnúť, opakujem, dohodnúť dobrovoľne, alebo to môže mať vykonané u lekára, ktorý to zazmluvnené má. Čiže nie je pravda, že ten priestor tam neostáva. Ostáva otvorený a je čisto legitímny. Čiže toto je jedna vec a si myslím, že je veľmi zásadná. Ďalej chcem ešte pripomenúť z bodov, ktoré nám pán prezident vyčítal, to je to, že tie výkony, respektíve tie úkony, ktoré sme dali medzi výkony poskytovania zdravotnej starostlivosti, on by zaradil medzi súčasť poskytovania služieb, služieb súvisiacich s poskytovaním zdravotnej starostlivosti, a to sú práve tie, s ktorými sme prišli, tých šesť, to je vlastne objednanie poistenca na vyšetrenie, to je vypísanie lekárskeho predpisu, vypísanie lekárskeho poukazu, vypísanie o návšteve, poukaz ďalej k ošetrujúcemu lekárovi, ku špecialistovi alebo k ústavnej zdravotnej starostlivosti, lebo máme za to, že toto je súčasť výkonu. To znamená, ak je, nakoniec aj v zákone 578 je presne tak definované, a v prípade, že sa uskutočnia všetky tieto úkony, až vtedy môžeme považovať, že sme urobili všetko preto, aby ten pacient bol komfortne liečený a v prípade, že by sa to dostalo medzi služby súvisiace s poskytovaním zdravotnej starostlivosti, mohla by tam byť úvaha, že kde to speňažiť, respektíve spoplatniť, alebo nie ako je napríklad doprava a stravovanie. Čiže toto sú hlavné body, ktoré v rámci stanoviska pán prezident nám vyčítal a ku ktorým som sa v tejto chvíli vyjadril. A ak dovolíte, reagoval by som na vaše jednak faktické pripomienky a myslím si, že už od rána vedieme túto debatu aj v zdravotníckom výbore a veľmi ma prekvapuje, ako sa pozeráte na prednostné vyšetrenia vy, páni poslanci, a ste tu, ste tu lekári a potom aj pani poslankyňa, ktorej som tu dneska sa snažil nejakým spôsobom vysvetliť, pretože v dobrej viere, ako ste mi to hovorili, vy si myslíte, že jednoducho bude strata tejto inštitúcie prednostného vyšetrenia. Jednoducho nejakým spôsobom budete neskôr ošetrení, nechcem povedať diskriminovaní, lebo diskriminovaní pacienti sú tí, ktorí sú predbehnutí, lebo ináč sa to jednoducho nazvať nedá. Ale povieme to takto v rámci štúdia medicíny, aj v rámci normálneho manažovania si svojho života, a v ambulantnej praxi to platí zvlášť, existuje, a tu dneska už bolo spomenuté, manažovanie pacienta. Manažovanie pacienta, to nie je nič dramatické, nie je to žiadna jadrová fyzika, je to o tom, ako pacienti, a u špecialistu zvlášť, kedy sú iba 80 % výkonoví a elektívni, je 20 % urgentných a u všeobecného to tak isto, doktorovi nebráni v tom, aby si týchto pacientov podľa objednania jednoducho na ten-ktorý termín dal. Čiže chcel som len povedať, že to, že vy si žiadate, aby ste zaplatili za to, aby ste išli na čas, ktorý chcete, vy na to právo máte. A príkladom je to, ako už tu bolo spomínané, sú to krajiny Európskej únie. Presne tak. Nechcem sa opakovať alebo nechcem kolegov opakovať, ale hádam, keď to tam funguje, tak to musí jednoducho fungovať aj u nás. Čiže nepovažujeme to za niečo, o čo ľudia prídu a jednoducho nejakým spôsobom tu bude problém, čo sa týka zamestnaných ľudí, bude tu nejaký problém, ktorí sú postihnutí a budú si musieť platiť opatrovateľov a tak ďalej, a tak ďalej. Myslím si, že nie je dôvod na paniku a v žiadnom prípade sa toho netreba báť. Pán poslanec Novotný, ty si spomínal dneska veľa vecí, to si už aj zahrnul v pléne, presne tú Európsku úniu. Na jednej strane si hovoril, že prednostné treba, potom si povedal, že v Európskej únii to tak nie je, čiže tak trošku si protirečíš. Hovoríš, že vnášame do toho nejakým spôsobom chaos. Ja opakujem. Práve nie. Ja si myslím, že tým, že sme vymenovali, za čo poplatky sa vyberať nebudú, a to sú tie výkony, ktoré sú priradené k poskytovaniu zdravotnej starostlivosti, ktoré som taxatívne vymenoval, potom sú tam výkony, ktoré z nariadenia vlády č. 777 ostávajú ako možnosť, teda je to jasné, že ktoré to môžu byť. A potom som definoval tú možnosť zaplatiť si tú zdravotnú starostlivosť, ktorá nie je garantovaná, respektíve, ktorá nie je zazmluvnená, to je ďalšia vec. A čo je veľmi dôležité, tiež to tu dneska zaznelo, a to je kompetencia VÚC-ky, ktorá bude kontrolovať to, čo kontrolovať má. Spomínali ste, že nebude vedieť. Veď zo zákona vyplýva, že ona dostane informácie z danej ambulancie, čo a aké výkony a za koľko, za aký poplatok jednoducho ten-ktorý lekár bude vyberať. Kontroly, samozrejme ja to poviem rovno, samozrejme, na zdravotníckych odboroch VÚC-ky, ako to budú robiť, samozrejme, aj dneska reagujú na podnety. Čiže túto možnosť budú mať, možnosť skontrolovať, a ja si myslím, že k dnešnému dňu alebo od 1. 4., keď bude účinný zákon, budú pozitívne motivovaní, pretože tieto pokuty budú ich zdrojom. Takže ja si myslím, že je to pozitívne. Takže ak dovolíte, na záver by som povedal toľko, že ja si myslím, že my sme po dlhej dobe pripravili zákon, ktorý v tejto chvíli urobí poriadok v poplatkoch a myslím si, že je toho času najoptimálnejšie pripravený. Samozrejme, život ukáže, jednoducho čo v praxi to prinesie, ale samozrejme, vždycky je tu čas na vylepšovanie. A v tejto chvíli si myslím, že sme spoločne urobili dobrú prácu a ja si myslím, že v prvom rade, v prvom rade, ak tu zaznelo pacient, slovo pacient, tak je to pre pacienta. Ďakujem pekne. (Potlesk).